3-jarige kritiek ná motor hom trefFoto: Verskaf. ŉ 3-jarige seuntjie is Woensdagoggend kritiek beseer toe hy deur ŉ motor van sy fiets af gestamp is. Russel Meiring, woordvoerder van ER24, het gesê die voorval het in Keiweg, Benoni, plaasgevind. Paramedici het volgens Meiring omstreeks 07:55 by die toneel opgedaag en die seun aan die kant van die pad aangetref. “Die motor was ŉ paar meter weg aan die kant van die pad parkeer.” Volgens Meiring het die seun ŉ ernstige kopbesering opgedoen en was hy in ŉ kritieke toestand. “Die seun is op die toneel gestabiliseer en is daarna per mediese helikopter na ŉ nabygeleë privaat hospitaal gehaas vir dringende behandeling,” het Meiring gesê. Die bestuurder van die motor is nie tydens die voorval beseer nie. Die polisie ondersoek die voorval.